
PRAEFATIO. 


JSl  Glossomantia  conscribenda  me  deterrere 
librorum  de  semiotice  agentium  numerus  fere 

• ii 

ingens  non  potuit.  1’ersuasum  er-  n naneo, 
unamquamque  doctrinam  multum  esm  to lec- 
turam, si  singulis  ejus  partibus  conti-  r 
eas  quam  accuratissime  persequatur.  te 
quidem  abest,  ut  me  materiae  propositae  L . 
tandae  parem  existimen,  ut  potius  nihil  nisi  vi- 
rium exilitas  esset,  qua  deterritus  hoc  opere  ab- 
stinuissem. Neque  magis  me  fugit,  nc  materiam 
illam  sui  fidenter  tractandam,  ubera  opus  esse 
experientia,  qua  egomet,  artis  medicae  tiro,  non- 
dum gaudeo.  Nihilo  secius  hoc  opusculum  lec- 
torum judicio  intrepido  animo  tradidi,  tum  quod 
eum  probe  scio  non  sine  merito  fecisse,  qui, 
quae  praeclari  viri  passim  docuerunt,  in  unum 
locum  contulerit,  tum  lectorum  benevolentia 
Iratus,  quae  ut  his  studiorum  primitiis  contingat, 
ex  iolo  opto  animo. 


INTRODUCTIO. 


Quomodo  singula  organismi  systemata  sint  af- 
fecta, ex  phaenomenis,  quae  in  organis  exter- 
nis apparent,  observanti  manifestatur.  Nervo- 
rum systematis  affectiones  per  coenaesthesin  et 
per  sensuum  organa,  praecipue  per  oculum,  se 
ostendunt;  irritabilitatis  vel  excitationem  vel  de- 
pressionem cordis  actio  per  pulsum  neque  mi- 
nus musculorum  motus  indicant;  reproductionis 
systema  lingua  certissima  quasi  indice  utitur. 
Linguam  autem  cum  multis  haud  mediocribus 
viris  in  plurimis  morbis  ceteris  organis  majoris 
momenti  esse  censeo,  cum  per  eam  omnia  syste- 
mata, quomodo  se  habeant,  cognoscantur.  Ex 
hujus  sententiae  auctoribus  prae  omnibus  ceteris 
Georg . JBaglioium  nominaverim,  qui:  „ Demum, 
ait,  pro  secreto  tibi  sit,  Lector,  me  certiorem  de 
sanguinis  statu  indaginem  aliunde  non  haurire, 
quam  ex  lingua.”  Ad  hanc  sententiam  accedunt. 
Boehmer  l):  „Si  quid  medico,  artem  facienti, 
curae  esse  debet,  sane  nihil  magis  est,  quam  in- 
spectio linguae”  et  postea  2):  „Si  dignitatis  ra- 
tionem habuissem,  utique  ante  omnia  de  lin- 
gua, ceteris  adhibendorum  signorum  adminiculo 
celebriori,  mihi  agendum  fuisset”  idemque  se 
malle  omni  fere  alio  signorum  adminiculo  ca- 


t)  G.  N,  Boehmer  resp.  JIartmann : DIssert.  de 
stomatoscopia  medica.  (Schlcgel  thes,  semiot,  Yol,  II, 
8,  pag.  247.) 

'0  pag.  265, 

rere,  quam  linguam  non  inspicere,  toties  asseve- 
ravit, quoties  hac  de  re  sermo  incidit.  an 
Swieten  *):  „ Medici  prudentes  nunquam  ab 

aegris  discedunt,  nisi  prius  inspexerint  oris  in- 
terna et  linguam.”  Aretaeus  2) : „Haec  enim 
(lingua)  omnia  interna  significat.”  Neque  igi- 
tur immerito  Casulanus 3)  linguam  signum  mor- 
borum acutorum  minime  fallax  judicat,  ne- 
que Sander  4)  repudiandus  est,  qui  ad  morbos 
cognoscendos  linguam  potius,  quam  pulsum  va- 
lere contendit.  Quamquam  monendum  est,  non- 
nisi ex  signis,  a lingua  repetitis,  cum  aliorum  or- 
ganorum signis  evidentibus  comparatis,  certitu- 
dinem quam  maximam  nasci. 

Glossomantiam  censeo  universa  signa  com- 
plecti, quibus  lingua  corporis  statum  indicet, 
ideoque  non  ea  tantummodo,  quae  oculis  sint 
percipienda  sive  objectiva,  sed  illa  etiam  in  boc 
opusculo  esse  tractanda,  quae  nonnisi  ab  ipso 
aegro  sentiantur  sive  subjectiva.  Signa  igitur,  a 
lingua  depromenda,  persecuturus,  primum  ea 
tractabo,  de  quibus  medicus  nonnisi  ab  aegroto 
fit  certior;  sequentur  symptomata,  quae  medicus 
suis  vel  oculis  vel  manibus  percipit.  Primum 
igitur  de  gustu  et  sensationibus  in  lingua,  deinde 
de  colore,  de  motu,  de  habitu  linguae  agam. 


Comment.  ad  Boerhavii  Apborismos.  85. 

-)  T)e  curatione  nrorborum  acutorum,  lib.lt.  Cap.3. 
ex  emendatione  Petitii. 

f)  Prothus  Casulanus:  De  lingua,  quae  maximum 

est  morborum  acutorum  signum.  Florent.  1621. 

f)  Hippocrates , Magazyn  t.oegewjd  van  den  gebelen 
omvang  van  de  Geneskunde,  beschouwd  ais  wetcnshap  eu 
kunst  e.  Sander  u.  Wachler.  Roltcrdam  1815.  3s  Hft. 


I.  SUBJECTIVA  EX  LINGUA  SYMPTOMATA. 


1.  DE  GUSTU. 

Bene  quidem  scio,  gustus  mutationes , cum  nervo- 
rum vis  potissimum  in  eas  valeat,  in  eam  remo- 
vendas esse  semiotices  partem,  quae  sensorii  com- 
munis et  nervorum  actionis  turbationibus  addicta 
est;  attamen  ut  ad  signa  ex  lingua  eas  referam,  id 
me  impulit,  tum  quod  plurimae  gu itus  abnormi- 
tates a reproductionis  turba! ionibus  proficiscuntur, 
quippe  quae  per  consensum  in  sensorium  commune 
efficiant,  tum  quod  illustrissimos  viros,  linguae  signa 
tractantes,  gustus  rationem  quam  maximam  liabere 
video. 

Non  alienum  videtur,  de  gustu  in  universum 
pauca  disserere,  quo  facibus  abnormitates  ejus  ex- 
plicentur. Per  unam  linguam  gustus  efficitur  isque 
per  nervorum  in  ejus  superficie  papillas  — Aliae 
oris  partes,  e.  g.  labia,  quibus  Luchtmans  *)  gustandi 
facultatem  tribui  volebat,  minime  gustant,  quia  pa- 
pillis carent  et  palatum  molle,  quod  Daniels  -)  gus- 
tus organon  judicat,  nihil  nisi  olfactus  sensationem 
efficit,  quia  immediata  ei  est  cum  nasi  cavitate  com- 
municatio. Anterior  linguae  pars  posteriore  acu- 
tius gustat  et  nonnunquam  posterior  pars  alium 
quam  anterior  saporem  percipit,  id  quod  haud  scio 
an  ex  nervi  lingualis  et  nervi  glossopharyngei  ant- 
agonisrno  oriatur.  Neque  tamen  infitiandum  est, 
salivam  etiam  ad  gustum  procreandum  conferre,  eum 
lingua  arida  parum  vel  nihil  gustet,  quamquam  ple- 
raque corpora,  irj  saliva  solubilia,  e.  g.  aqua  desii  1- 


* ) De  saporibus  e,t  gustu,  Lugd,  Ratav.  1758, 

‘2)  Gustus  organi  novissime  detecti  prodromus,  Magunt.  17110. 

lata,  nullum  efficiunt  saporem.  Corpora  igitur  sapo- 
rem edunt,  cum,  in  saliva  aut  tota  aut  particulatim 
soluta,  linguam  sanam  tetigerunt  et  sapor  diversus, 
per  diversum  galvanismi  et  electricitatis  impulsum 
effectus,  non  a nervorum  solum  affectione,  sed  a 
salivae  etiam  mutatione  originem  ducit, 

Treoiranus  Q gustum  ex  papillarum  resorptione 
explicare  conatus,  hanc  rem  non  satis  illustra- 
vit, quamvis  eo  niti  possit,  quod  esurientis  papil- 
lae erectae  apparent.  Linnee,  cui  „ sapida  in  fibras, 
olida  in  nervos  agunt”  placebat,  erroris  convincen- 
dus est,  cum,  si  illud  verum  esset,  aliae  etiam  par- 
tes musculares  gustarent  aliaeque  praeter  nasum 
partes  odorem  perciperent.  Neque  magis  Bellini  as- 
sentiendum  est,  qui  varium  saporem  ex  variis  cor- 
porum formis  oriri  docet,  nam  multa  corpora  ejus- 
dem formae  diversum  saporem  habent,  dum  plera- 
que corpora,  diversa  forma  praedita,  simili  sunt 
sapore.  Qualis  vero  subsit  causa,  qua  aliud  corpus 
alium  saporem  habeat,  adhuc  non  satis  explicitum 
est  neque  ad  propositum  meum  pertinere  arbitror, 
quo  ut  explicem  operam  dabo,  qualem  ad  morbos 
dignoscendos  significationem  habeat  gustus  alienatus, 
h.  e.,  si  corpora  sapida  alium,  quam  sanis  homini- 
bus, saporem  exhibent. 

. Gustus  abnormitates,  quae  morbis  dignoscen- 
dis inserviunt,  sunt: 


G . nimis  auctus , quo  lingua  materiis  blandis 
vel  insipidis  vehementius  afficitur.  Quemadmodum 
aucta  ceterorum  sensuum  actio,  ita.  gustus  etiam  ni- 
mis auctus  nervorum,  inprimis  gustui  inservientium, 
irritationem  indicat  aut  localem,  plerumque  inflam- 
matoriam, linguae  affectionem.  Tum  in  acutis,  tum 
in  chronicis  morbis  occurrit,  in  illis  magis  timen- 
dus, in  utrisque  molestus  et  nocuus,  cum  haud 
raro  impediat,  quo  minus  medicamenta  idonea  ad- 
hiberi possint. 


G.  hebes  et  deficiens  a nervorum  vi  debilitata 
vel  prostrata  oritur,  a salivae  inopia,  a muci  vel 
linguae  squaloris  abundantia,  ab  organicis  n.  lingua- 


*)  Biologie  VI, 

Jis  aut  n.  glossopharyngei  aut  ipsius  linguae  vitiis. 
Ita  Sovan  *)  narrat,  hominem  quendam,  lingua  den- 
tibus vehementer  vulnerata,  gustu  protinus  privatum 
esse.  In  catarrhis  vehementioribus  praecipue  ob- 
servandus est,  quoniam  in  iis  universus  n.  trigemi- 
nus affectus  est,  cujus  ramus  tertius  linguae  multos 
nervos  praebet.  Si,  ceteris  morbi  cujusdam  sym- 
ptomatibus submotis,  gustus  adhuc  deficit,  recidivum 
est  timendum  aut  secundarium  malum  ; causa  evi- 
dente  neque  antegressa  neque  adhuc  efficiente,  gus- 
tus deficiens  delirii  signum  est;  diuturni  gustus  de- 
fectus sequela  paralysis  esse  solet.  Interdum,  prae- 
cipue in  febribus  acutis,  gustus  defectus  est  saluta- 
ris, tum  quod  sensibilitas  minus  excitatur,  tum  quod 
cibi  cupiditas  tollitur l)  2). 

Gustus  alienatus  s.  corruptus  ex  causis  aut  mate- 
rialibus aut  dynamicis  nascitur.  Secretionem  in 
lingua  corruptam  indicat,  a qua  universae  humorum 
copiae  corruptio  conjici  potest.  Plerumque  igitur, 
gustu  hac  re  alienato,  glutinum  tenax  et  varie  tinc- 
tum linguae  superindutum  est;  affectiones  gastri- 
cae et  catarrhales  tali  modo  gustum  alienant.  Dy- 
namica  ratione  gustus  alienatio  ex  nervorum  affec- ' 
tione,  tum  locali,  tum  universali,  oritur,  nam  vel 
linguae  nervi  incitantur  et  alienantur,  vel  universum 
nervorum  systema  affectum  est,  inprimis,  si  lingua 
pura  ejusque  superindumentum  normale  est.  Fe- 
bres nervosas  anteit  et  comitatur  et  in  paroxys- 
mis hystericis  et  epilepticis  adest,  ita  ut  substan- 
tiae , gratum  saporem  edentes,  ingratae  evase- 
rint et  res  injucundae  suaves  sint  redditae.  Gus- 
tus corruptus,  ad  normalem  conditionem  rever- 
sus, crisin  et  sanitatem  pollicetur.  Aliae  gustus  cor- 
rupti species  alias  indicant  affectiones;  omnes  vero 
pro  morborum  symptomatibus  habendae  sunt,  nisi 
rebus  externis,  quae  linguam  tetigerunt,  originem 
debeant. 


l)  Xleber  dic  Bchandlung  der  Localkrankhciten  der  Ncrvcn, 
a.  d.  Eugl.  v.  Franckc.  Lcipzig  1824.  S.  11. 

-)  Gruncr.  Semiotice,  physiologicam  ct  pathologicam  genera- 
lem complexa.  Halle  1775.  S.  253. 

G.  ingratus  certam  affectionem  non  indicat, 
cum  non  certa  sit  sensatio,  neque  quidquam  dici 
potest,  nisi  ab  eo,  sine  causis  externis  orto,  dige- 
stionem laesam  plerumque  ostendi. 

G.  amarus  fere  semper  cum  flavo  linguae 
squalore  consociatus,  inprimis  quidem  bilis  vitia 
enunciat  neque  vero,  cum  symptomata  ex  lingua 
non  solum  digestionis  morbos  prodant,  ex  gustu 
amaro  semper  biliosa  morbi  indoles  conjici  potest. 
Bilis  abunaantiam  et  corruptionem  indicat  et  si 
pressus  in  praecordiis  simul  adest  et  ructibus  itera- 
tis gustus  amarus  augetur,  bilis  in  ventriculum  re- 
dundantiam suspicari  licet.  Ictericos  igitur  vexat 
et  qui  febre  biliosa  laborant  et  semper  incidit, 
ubi  intestina  coinquinata  sunt;  in  acutis  etiam  mor- 
bis non  minus  sentitur  et  tum  a secretionibus  ve- 
hementiore  humorum  circulatione  commutatis  effi- 
citur; pari  modo  vehementes  animi  affectiones,  quae 
humores  velocius  circumagitant,  gustum  amarum 
reddunt;  hepatis  vel  irritatio,  vel  inflammatio,  quam 
bilis  corruptio  aut  copiosior  secretio  comitatur  et 
sequitur,  gustus  amari  non  rara  causa  est.  Prae- 
terea pinguedinem  corruptam  et  rancidam  significare 
dicitur  1 ) et  morborum  nervosorum  chronicorum 
paroxysmos  interdum  comitatur.  Huxharn  2),  qui  ex 
gustu  amaro  morbos  futuros  praenuntiaturus  erat, 
saepe  certe  errabat.  Si  gustus  amarus  simul  aeru- 
ginosus est,  inter  male  judicati  morbi  et  reversuri 
indicia  habetur,  nisi  materia  residua  expellatur  3). 

G.  acidus  ex  succi  gastrici  nec  non  bilis  aces- 
centia nascitur,  quae  aut  a substantiis  ingestis  acidis 
aut  a perversa  nervorum  in  organa  secretoria  effi- 
cientium actione  derivanda  est;  porro  turbata  vaso- 
rum lingualium  secretio  et  acida  humorum  in  lin- 
gua degeneratio  eum  efficiunt.  Nervorum  igitur  non 
minus  quam  digestionis  systematis  morborum  index 
est;  namque  in  plerisque  febribus  nervosis  acutis 


*)  Gruner  1.  c.  S.  254. 

2)  Observationes  de  aere,  Leipzig  1740.  S.  246. 

b)  Gruner , 1.  c.  Gortcr , Praxis,  T,  II,  S.  18. 


adest,  in  arthritide  atonica,  in  hypoehondriasi,  in 
paroxysmis  hystericis  et  in  similibus  affectionibus, 
('.ustus  acidus  et  quasi  salsus,  cum  quo  sputa  fe- 
runtur, haud  raro  salutarem  mali  finem  designat  1). 

G.  salsus  ex  degeneratione  quadam  humo- 
rum natus,  morborum  chronicorum  diuturnitatem, 
acutorum  brevitatem  designat.  Si  in  quoquam 
morbo,  in  pulmonum  affectionibus  animus  ad  eum 
attendendus  est,  cum,  sputis  salsis  simul  ejectis,  spe 
teneri  liceat,  fore  ut  morbus  demum  resolvatur. 

G.  dulcis  sanguinem  praecipue  ex  pulmoni- 
bus per  os  efferendum  praenunciat,  si  aeger  vapo- 
rem calidum  ex  thorace  surgentem  sentire  sibi  vi- 
detur et  plerumque  diaphragma  sursum  vehitur, 
perinde  ac  si  vomitus  immineret.  Pneumonorrba- 
gia  saepe  salutaris  est,  si  vis  naturae  medicatrix 
sanguinem  abundantem  ex  pulmonum  vasis  nimis 
infarctis  ejicere  conatur  aut  si  pulmones  sanguine 
superfusi,  quo  minus  libere  respirent,  impediti,  ab 
hac  mole  liberantur.  Quae  cum  ita  sint,  iste  gustus 
dulcis  non  semper  signum  timendum  est,  multo 
plurimis  vero  casibus  pneumonorrhagia  a conditione 
pulmonum  phthisica  vel  a vitiosa  pulmonum  tho- 
racisve  structura  vel  ab  affectionibus  violentis  ex- 
ternis vel  a vasis  ruptis  nascitur,  vel,  si  alia  proflu- 
via sive  physiologica  sive  habitualia  translata  sunt 
in  pulmones,  quippe  qui  ab  iis  violentius  affician- 
tur. Si  tales  sunt  haemorrhagiarum  e pulmonibus 
causae,  gustus  dulcis  sollicitos  nos  reddit.  Haema- 
ioemesi  etiam  imminente,  ille  gustus  percipitur  una 
cum  gastrodynia,  cardialgia,  vomituritione  et  san- 
guis plerumque  per  vomitum  ejicitur. 

G.  metallicus  s.  aeruginosus  praecipue  a Sprengel 2) 
maximi  momenti  in  febribus  intermittentibus  existi- 
matur. Paroxysmos  eum  comitari  docet,  ultra  par- 
oxysmos etiam  remanere,  morbum  recidivum  prae- 
nuntiare et  febrem  intermittentem  occultam  (larva- 
tam?) prodere.  Qua  ratione  autem  existat,  ipse  ex- 
ponere nequit  et  in  medio  relinquit,  an  in  omni- 


*)  Gruner  I.  c.  tluxham  1.  c. 

~)  Ilandfouch  <]cr  Scmiolilc,  1 fallo  1801.  S.  343. 

bus  percipiatur  febribus  intermittentibus,  cum  suam 
experientiam  ipse  exiguam  dicat  neque  ullum  sen- 
tentiae auctorem  aut  afferat  aut  afferre  possit. 
Mercurio  assumto,  g.  metallicus  salivationem  mox 
ingressuram  praenuntiat. 

G . foetidus,  putridus , urinos us , superiore  gradu 
cadaverosus,  quo  omnia  aegro  foetere  videntur,  sum- 
mam humorum,  tum  in  universo  corpore,  tum  in 
lingua,  corruptionem  et  decompositionem  significat; 
gangraenam  etiam  partium  internarum,  imo  pessima 
quaevis  ex  eo  ominari  possis,  tum  maxime,  si  ipsa 
medicamenta,  cibos  et  potus  hac  de  causa  aegri 
fastidiunt  atque  respuunt  1).  Quodsi  illis  scriptori- 
bus assentiendum  esset,  qui  sanguinis  putredinem 
adesse  posse  contendant,  haud  dubie  ista  putredo 
ex  gustu  putrido  optime  cognosceretur;  cum  au- 
tem, quem  statum  illi  scriptores  putredinem  judi- 
cari volunt,  nihil  aliud  sit,  quam  sanguinis  decom- 
positio,  quae  tantummodo  ad  putredinem  vergit, 
quoniam  partes  vere  putridas,  i.  e„  mortuas,  in  se 
inesse,  organismus  vivus  nunquam  patitur,  istius 
status,  ad  putredinem  inclinantis,  index  gustus  putri- 
dus est,  id  quod  verisimile  est  Grunerum  eensuisse, 
g.  putridum  putredinem  incipientem  designare  do- 
centem. In  scorbuto  sentitur,  in  febre  putrida  et  in 
similibus  morbis.  Minus  est  timendus,  si  ex  per- 
versa nervorum,  inprimis  linguae,  actione  ortus  est, 
e.  g.  in  hysteria;  auctus  vero  in  hoc  etiam  casu 
nos  sollicitare  potest,  cum  delirio  et  insaniae  ple- 
rumque antegrediatur. 

G.  insipidus,  stramineus  evenit,  si  vasa  secretoria, 
quae  sunt  atonica,  substantias  lentas,  mucosas  in 
linguam  ejiciunt.  Istae  vero  substantiae,  ab  imper- 
fecta chylificatione  et  ab  universali  ergo  succorum 
cruditate  proficiscuntur,  quare  mucosum  linguae,  den- 
tium, labiorum  superindumentum  hanc  abnormis 
gustus  speciem  fere  semper  comitatur.  Merito  ex 
hac  gustus  anomalia  diuturnitas  et  pertinacia  morbi 
cujusdam  nec  non  crisis  impedita  conjicitur.  In  ta- 
libus igitur  morbis  accidit,  in  quibus  vis  reproducti- 


1)  Gruncr  I,  c.  pag.  255. 

va  justa  non  gaudet  energia,  in  febribus  nervosis 
lentis,  in  febribus  pituitosis,  in  arthritide  atonica, 
in  scrophulosi,  in  phthisi  pituitosa,  in  hydrope. 

G.  intolerandus,  si  cum  parvo  pectoris  dolore 
est,  vomicarum  pulmonum  apertarum  signum  esse 
solet.  Platner Q locum  pectoris  dolentem  aperuit 
et  magna  puris  maleolentis  copia  effusa,  g.  intole- 
randus desiit. 

2.  DE  SENSATIONIBUS  IN  LINGUA. 

Lingua  ardens  et  dolens  organismum  ad  inflam- 
mationem inclinari  indicat  aut  inflammationem  jam 
vigere,  qua  sensibilitas  aucta  sit. 

L.  frigida  longe  periculosissima  habetur,  quia 
in  morbis  acutis  et  pestiferis  mortem  in  propinquo 
esse  nunciat *  2). 

IL  OBJECTIVA  EX  LINGUA  SYMPTOMATA. 

Quae  symptomata  objectivorum  nomine  indu- 
untur, ea  medico  morbum  multo  magis  illustrant, 
quam  symptomata  subjectiva,  quippe  quae  ab  ae- 
grotis, qui  sensationes  clare  prodere  aut  nequeunt 
aut  nolunt,  saepissime  falsa  indicentur,  dum  medi- 
cus, sua  ipsius  observatione  nisus,  multo  certius  de 
morbo  potest  judicare.  Non  praetereunda  sunt  in 
signis  objectivis  observandis  illustris  illius  scripto- 
ris 3)  monita : „Quo  majoris  autem  est  momenti 
yXcuGGOf.iccVT£i,cc,  eo  diligentius  etiam  curandum  est, 
ne  quid  in  re  tam  gravi  perp6ram  fiat.  Quare  ante 
omnia  eo  nitendum  est  medico,  linguam  examinanti, 
ut  morbi  tempus,  tempus,  quo  mutationes  fiant, 
rationemque,  qua  mutationes  aliae  alias  excipiant, 
sedulo  attendat,  et  ut  hoc  examen  loco  solis  cande- 
laeve  radiis  illustrato,  non  vero  obscuro,  aut  cre- 
pusculo vel  diluculo  instituat,  neque  linguam  arte 
vel  casu  inquinatam  et  coloratam  aut  diligentia  re- 
purgatam, sed  qualem  morbus  fert,  inspiciat.'’ 

1.  DE 

*)  Zimmermann,  Ueber  die  Erfalirung.  S.  283. 

2)  Gruncr  1.  c.  png.  604. 

3)  Iioehmcr  resp.  Hartmann,  Dc  stomatoscopia,  in  Schlcgd 
Tlies.  semioticcs,  pars  II.  pag.  248. 


17 


1.  DE  LINGUAE  COLORE  ET  OBTEGUMENTO. 

(Belegung.) 

Lingua  rubra.  Naturalis  quidem  linguae  color 
rubor  est,  qui  nihilo  secius  nos,  ut  pessima  timea- 
mus, adducere  debet,  si  nimis  floret.  Sanguinis 
enim  majorem  ad  caput  impetum,  stagnationem, 
inflammationem  incipientem  l.  praerubra  indigitat, 
praesertim  urina  simul  ignea,  siti  magna ; imo  vero 
ipsorum  globulorum  cruoris,  motu  intestino  per- 
quam concitato,  dissolutionem  tali  lingua  prodi  do- 
cent, qui  in  rerum  naturam  penitius  inquisivisse 
sibi  videntur1).  Propria  est  1.  praerubra  glossitidi, 
anginae,  pneumoniae,  exanthematibus,  inprimis  ery- 
sipelati2), eique  maxime  perniciosa,  quia  dijudica- 
tionis per  secretiones,  etiam  in  linguam,  efficiendae 
spes  tollitur  et  exanthema  facillime  retrogressurum 
suspicandum  est.  In  scarlatina  etiam,  in  culmine 
versante,  i.  praerubra  cum  papillis  prominentibus 
conspicitur.  Enteritidem  lentam,  quae,  febre  nervo- 
sa comitante,  in  exulcerationem  abitura  est,  lingua 
rubra,  pura,  fissa,  arida,  omnium  optime  manifestat, 
id  quod  observandi  occasio,  duce  Illustrissimo  Bar- 
iels , non  raro  mihi  contigit.  Non  minus  febribus 
biliosis,  quibus  lingua  obsita  peculiaris  est,  1.  prae- 
rubra, plerumque  subito  evadens,  funesta  existima- 
tur, cum  easdem,  quas  in  exanthematibus,  criseos 
turbationes  manifestet;  eadem  de  causa  etiam  in 
febribus  nervosis  lentis  signum  nequaquam  laetum  est. 

L . praerubra  et  tenuissima  phthisicis  diem  su- 
premum instare  praenuntiare  dicitur3) 

L.  praerubra  et  arida , imo  haud  raro  splendens , 
viribus  simul  prostratis,  in  febre  putrida,  in  peste, 
in  raphania  deprehenditur,  in  quibus  morbis  inter- 
dum cruenta  etiam,  ad  radicem  pustulis  Ibidis  obsita 
apparet,  qualem  linguam  in  morbis  acutis,  maxime- 
que  in  pleuritide,  eamque  periculosi  morbi  testem 


‘)  Boehmer  1.  c.  pag.  249. 

2)  Selle,  Medicina  clinica,  pag.  83. 

3)  Friedreich,  Handbuch  der  raediciniachcn  Zcichenlehre. 
S.  186. 

Huxham  *)  observabat.  Longe  aliter  res  se  habet  de 

L . subrubra , quippe  quae  normalis  sit,  praecipue 
si  simul  madet,  nam  faustissimum  eventum  pollice- 
tur, quia  tum  humores  nocuos  longe  abesse,  tum 
vasa  secretoria  justo  gradu  vigere  testatur. 

Alii  linguae  colores  a variis  ejus  obtegumentis 
oriuntur,  de  quibus  igitur  in  genere  pauca  disserere, 
non  ineptum  videtur»  Haud  dubie  ista  obtegumenta 
originem  debent  crudis  humoribus  excretis,  quippe 
qui,  cum  majorem  aut  albuminis  aut  lymphae  pla- 
sticae aut  aliarum  materiarum  tingentium  copiam 
contineant,  ne  rubra,  qualis  in  sano  statu  est,  lin- 
guae superficies  eluceat,  prohibeant.  Vulgo  lingua 
obsita  sordium  gastricarum  signum  creditur;  quam- 
vis vero  saepissime  status  gastricus  sic  dictus  per 
linguam  obsitam  se  prodat,  nihilo  minus  semper 
eam,  praesertim  cum  alia,  quae  dicuntur  gastrica, 
signa  desunt,  illum  statum  indigitare  dubitamus, 
magnum  linguae  cum  omnibus  fere  organis  consen- 
sum contemplant.es  et  illustrissimorum  virorum-) 
sententias  conferentes,  qui,  ubera  experientia  nisi, 
obsitam  linguam  unum  statum  gastricum  significare 
negant.  Lingua  nimirum  in  febribus  gastricis  eo 
evadit  impura,  quod  potentiae  nocivae,  in  ventri- 
culo et  intestinis  secretiones,  quantitatis  et  qualita- 
tis ratione  mutatas,  evocantes,  in  linguam  etiam  ef- 
ficiunt. Si  igitur  aut  istae  potentiae  tam  exiguae 
sunt,  ut  intestina  non  transgrediantur,  aut  linguae 
consensus  cum  intestinis  rebus  quibusdam  ignotis 
vel  prorsus  impeditus  vel  solito  minor  est,  sordes 
gastricae  linguam  puram  esse  sinunt.  Sloll  lingua 
purissima,  emeticis  porrectis,  morbum  gastricum 
removit.  Deinde  aliorum  organorum  morbi,  secre- 
tiones praecipue  augentes,  linguam  etiam  afficiunt, 
unde  pneumoniae,  exanthemata,  febres  catarrhales 
linguam  inquinant  et  methodus  antiphlogistica 
cam  ab  inquinamento  liberat.  Non  minus  hoc  lor- 
tasse  nostram  sententiam  adjuvat,  quod  multis  ho- 


*)  D iss.  dc  plcuritide.  cap.  2» 

2)  f an  Swieten,  Gomment.  ad  aph.  Boerhavii , §.  739,  ubi 
Ild monili  etiam  sententiam  affert. 

minibus  non  aegrotantibus  lingua  obsita  habitualis 
est,  quae  autem  non  majorem  excitare  potest  solli- 
citudinem, quam  excretio  alvi  aquosa  habitualis, 
qua  valetudo  minime  turbatur1);  saepe  denique  se- 
cretioni in  lingua  auctae  cauSa  localis  subest,  e.  c. 
aphthae  erupturae;  • 

Obtegumentum,  quod  una  euhi  nubecula  in 
urina  saturata  et  cum  calido  in  tota  cute  vapore, 
in  lingua,  paullo  ante  pura  et  arida,  apparet,  mor- 
bi remissionem  indicat,  quare  exanthematibus  jam 
eruptis,  postquam  affectiones  spasmodicae  vehe- 
mentes et  periculosae  antegressae  sunt,  talis  lingua 
conspicitur.  In  illis  vero  morborum  stadiis,  quibus 
magnam  virium  vitalium  contentionem  vigere  paC 
est,  lingua  obtecta  malum  signum  estj  praecipue  si 
in  aliis  organis  secretoriis  illa  contentio  adhuc  re- 
mansit. In  febribus  inflammatoriis  igitur,  pulsu 
duro  et  celeri,  cute  sicca,  urina  ignea,  linguae  ob- 
tegumentum vel  malum  exitum  vel  diuturnitatem 
certe  morbi  timentes  nos  reddit,  nisi,  quoniam  alia 
adsunt  gastrica  signa,  complicationem  gastricam 
suspicari  possimus.  Praeterea  de  linguae  obtegu- 
mento  judicantes,  locum  etiam  ejus  respicere  debe- 
mus. Si  tota  lingua  pariter  obtecta  est,  copiosa 
quidem,  aequalis  tamen  humorum  secretio  indicatur 
ideoque,  quo  ad  diuturnitatem,  meliorem  prognosin 
admittit,  quam  si  Una  pars  obtecta  apparet.  Saepe 
linguae  radix,  qua  plurimae  glandulae  muciparae 
sunt  accumulatae,  muco  superducta  est,  id  quod, 
nisi  forte  supra  modum  est,  sollicitare  non  potest. 
Lingua,  si  movetur,  ipsa  obtegumentum,  nisi  len- 
tius est,  abstergit,  quare  saepe  matutino  tempore 
tota  linguae  superficies,  vespertino  nihil  nisi  radix 
obtecta  est.  De  obtegumento  unilaterali  infra 
dicam. 

L.  versicolor  a vernice  linguam  obducente  ori- 
tur, quam  ab  humoribus  effici  verisimile  est,  qui 
propter  nimium  impetum  decomponi  coepti  sunt, 
unde  variae  eorum  partes  constituentes  emirteht  et 


o * 


1)  Tricrlrcicli  1.  c.  vS.  497. 
Spreitgcl  1.  c.  S.  161; 

istam  colorum  varietatem  efficiunt.  Talis  scilicet 
lingua  in  morbis  acutis  invenitur,  qui  in  febrem  pu- 
tridam sunt  abituri ; scorbuto  etiam  eadem  de  causa 
familiaris  est. 

L.  alba  a cruda  humorum  constitutione  effici- 
tur, qua  materiae  secretae  nimiam  muci  crudi  co- 
piam continent.  Minorem  igitur  vasorum  secernen- 
tium energiam  colligere  possumus,  si  linguae  color 
mere  albus,  quam  si  flavior  est.  Linguae  albedo, 
quoniam  mucus,  id  quod  Sundelin *)  bene  demon- 
stravit, assimilationis  vitiatae  est  productum,  mor- 
bos comitatur,  aut  a prava  assimilatione  profectos 
aut  cum  ea  complicatos.  Inter  acutos  morbos  fe- 
bris continua,  pulmonum  inflammatio  ceterique 
pectoris  morbi,  cum  infarctibus  mucosis  conjuncti 
aut  in  phthisin  pituitosam  propensi,  febris  putrida, 
in  aphthas  desinens,  febris  nervosa  itemque  rheu- 
matismus et  praeprimis  catarrhus  linguam  albam 
tanquam  comitem  habent.  Ex  chronicorum  vero 
morborum  agmine  in  iis  lingua  alba  fere  nunquam 
desideratur,  quibus  dyscrasia  subest,  e.  g.  in  arthri- 
tide, in  hydrope.  Album  autem  linguae  obtegu- 
mentum  non  semper  eadem  est  qualitate;  inter- 
dum enim  crustam  crassam  et  lentam,  viscidam, 
glutinosam  sistit,  ex  qua  vascula  membranae  exter- 
nae impervia,  siccata  et  rigida,  salivam  nullam  vel 
valde  immutatam  colligi  posse,  Gruner *  2)  me  docuit; 
interdum  quasi  farina  vel  caseo  lardoque  linguam 
obducit  et  tum  nauseam,  vomitum,  alvi  fluxiones 
continuas  insequi  et  morbi  augmentum  vitaeque 
periculum  summum  timendum  esse,  ab  eodem  illo 
scriptore  celeberrimo  didici.  Distinguenda  praeter- 
ea sunt  illa  alba  obtegumenta,  quae  unam  solum- 
modo linguae  partem  tingunt,  qualia  singularibus 
morbis  propria  sunt.  Sic  jam  m praedictionibus 
Coacis  3)  ex  obtegumento  albo  unilaterali  ejusdem 


*)  Bercnds  Vorlcsungen  uber  practische  Arzneiwissenschaft, 
herausg.  v.  Sundelin , 7ter  Band  odcr  Iter  Suppleraentsbd. 
des  Herausg.  Berl.  1829. 

z)  I.  c.  pag.  595. 

3)  pag.  560. 

lateris  pulmonis  inflammatio  cognoscitur  et  Sachse1 2) 
obtegumentum  album  unilaterale,  inprimis  si  pa- 
rum flavescat,  phthisin  laryngeam  indicare  docet, 
id  quod  observatione  quadam , quam  Hennemaim  3) 
nobiscum  communicat,  confirmatur.  Omnino  ob- 
tegumentum unilaterale  alterius  corporis  lateris  af- 
fectionem prodere  creditur,  unde  in  hemiplegia,  in 
hemicrania,  in  prosopalgia  Fothergilii,  in  latere 
affecto  obtegumentum  linguae  observatum  esse  tra- 
ditur. Autenrieth  ulcera  syphilitica  in  faucibus  suspi- 
catur, si  spuma  alba,  tenuis  linguae  radicem  tegit. 
jJorsum  linguae  medium  album,  marginibus  prae- 
rubris,  iis  familiare  est,  qui  diabete  melito  confi- 
ciuntur. 

L.  flava  s.  crbcea  s.  viridis  Hippocratis  substan- 
tias biliosas  corporis  humoribus  immixtas  indicat, 
quae  si,  quoniam  earum  secretio  in  hepate  impe- 
dita est,  apparent,  icterus  oritur.  Quibus  morbis 
humorum  depravatio  subest,  in  iis  lingua  flava, 
praecipue  si  antea  alba  erat,  pulsus  mollior  evadit 
magisque  regularis  et  cutis  madescit,  majorem  hu- 
morum elaborationem  significat  ideoque  prognosin 
meliorem  reddit.  In  acutis  vero  morbis  lingua 
flava,  lento  squalore  obtecta,  prognosin  tristem 
praebet  et  in  tales  morbos  valet  Casulani  dictum,  a 
Grunero  allatum:  „lingua  albida  principium,  pallida 
augmentum,  flava  statum  manifestat.”  Pneumonia 
vel  pleuritis  est  biliosa,  si  jam  ab  initio  lingua  fla- 
va est;  sin  postea  flavum  colorem  induit,  hepar 
per  consensum  simul  affectum  significat,  id  quod 
nec  morbi  decursum  nec  medendi  rationem  potest 
mutare.  Flavus  linguae  color,  si  urina  simul  tur- 
bidior, sitis  major,  cutis  aridior  est,  ingentem  febris 
biliosae  impetum  ejusque  facilem  in  febrem  putri- 
dam transitum  praenuntiat.  Qui  penitius  morbo- 
rum decursum  et  naturam  inspexerunt  3J,  haec  do- 


‘)  Beitrage  zur  genauen  Kenr.tniss  und  Unterschcidung  der 
Kehlkopfs-  und  Luftrohrenschwindsucht.  Hannov.  1821. 

2)  Rust,  Magazin  fur  gesammte  Heilkundc.  Band  XVIII. 
Heft  II.  S.  308. 

3)  Coae,  praedict.  §.  3.  p,  587. 


cent:  Si  lingua  (lava  ia  principio  acuti  laterum 

doloris  incidit,  die  septimo  decernetur;  at  si  die 
tertio  vel  quarto,  tunc  dies  nonus  decretorius  futu- 
rus est. 

L.  brunra,  fusca  humorum  secretorum,  inprimis, 
bilis,  depravationem  et.  fere  decompositionem  si- 
gnificqt  et  vascula  papillarum,  ut  ait  Gruner , pere- 
grina materia  referta  et  halitu  bilioso  infecta  esse. 
Illarum  febrium  nervosarum  comes  est,  quarurn 
transitus  in  febrem  putridam  instat  et  tura  arida 
simul  et  fissa  est.  Praeterea  chronicis  iu  abdomine 
stagnationibus  familiaris  est,  ictero  chronico,  hae- 
morrhoidibus,  arthritidi. 

L.  plumbea,  si  in  hydrope  observatur,  mortem 
appropinquari  medico  indicare  potest. 

L . livida,  coerulea , funestius  etiam  signum  est 
in  febribus  inflammatoriis,  nam  gangraenam  inci- 
pientem prodit,  qnam  mors  mox  secutura  sit.  Si 
una  frigida,  cum  aphthis  coeruleis  vel  nigricantibus 
apparet,  pessimum  exitum  evitari  non  posse,  extra 
dubitationem  ponit. 

L.  nigra  omnium  pessima  judicari  solet,  nec 
immerito,  nisi  ab  externi  aeslns  effectu  orta  est  vel 
quia  lingua  aeri  atmosphaerico  diu  exposita  erat; 
deinde,  quoniam  lingua'  nigra  maximi  in  prognosin 
momenti  esse  potest,  medico  attentissime  obser- 
vandum est,  an  forte  materiis  linguae  illatis  color 
niger  sit  effectus.  Ouodsi  res  non  ita  se  habet, 
sed  iste  linguae  color  revera  a causis  internis  pro- 
fectus est  et,  ut  fit,  vires  simul  profligatae  sunt, 
actionem  organorum  secernentium  plane  deletam 
intelligimus  et  de  aegroti  salute  desperamus,  si  post 
inflammationes  accidit.  In  dysenteria,  m vari  olis 
gangraenam  internam,  si  lingua  nigra  est,  in  dubi- 
um vocare  non  possumus;  quamquam  certissimus 
in  morbis  vates  *)  judicationem  die  quarto  et  deci- 
mo futuram  edocet  eamque  eo  celeriorem,  quo  ci- 
tius lingua  nigrescat.  In  febribus  acutis  delirium, 
in  febre  putrida,  si  una  sicca  est  ct  quasi  paraly- 


'•)  Hippocrate, is  Aptior  VI It.  9;  tlc  divi».  j"il.  §•  5;  Coae, 
praeit-  §•  & 


tica,  ita  ut  dificillime  exporrigatur,  exitium  porten- 
dit. Neque  raro  post  pulmonum  morbos  in  iis  a 
Crunero  discimus,  quos  malus  corporis  habitus  te- 
neat, in  extrema  lingua  materiam  quandam  nigram 
et  spongiosam  remanere.  Qui  chronicis,  praesertim 
viscerum  abdominalium  morbis  laborant,  ictero,  e. 
g.  hepatis  ulcerationibus,  intestinorum  scirrhis,  ii 
haud  raro  nigrum  linguae  obtegumentum  ostendunt. 
Haud  praetereundae  sunt  linguae  nigrae  varietates, 
quae  periculum  raro  minus,  fere  semper  majus 
portendunt, 

L.  nigra  et  pallida  s.  ex  pallida  nigricans,  l.  nigra 
et  viridis  vel  ex  viridi  pallescens , omnium  periculosis- 
sima tibi  sit;  /.  nigra  et  tremula  delirium  inevitabile 
praesignificat  J /.  nigra,  sicca,  scabra  scissa  lethalis  est. 

2.  D£  LINGUAE  MOTU. 

In  linguae  motum  n.  hypoglossus  et  n.  glosso- 
pharyngeus vim  habent  eximiam,  quo  fit,  ut  ex  mo- 
tu linguae  abnormi  nervorum  systema  suspicemur 
correptum  esse,  aut  a peculiaribus  in  ipsum  illud 
allectionibus  aut  per  consensum  ab  aliorum  syste- 
matum morbis.  Qua  ratione  per  abnormem  lin- 
guae motum  vox  mutetur  et  elocutio,  ad  glosso- 
mantiam  non  pertinere  videtur. 

L.  immobilis  vel  spasmi  tonici  est  effectus,  quo 
simul  contrahitur  (/.  contracta')  vel  paralyseos  et 
perfectae  virium  prostrationis,  ubi  sensu  caret  et 
pallida,  resoluta  est.  Febre  deficiente  /.immobilis  et 
resoluta  apoplexiae  est.  aut  prodromus  aut  comes; 
sin  febris  adest,  periculum  instans,  imo  mortem 
appropinquantem  nuntiat  et  perraro  prohibendam, 
praecipue  in  provecta  aetate.  Cum  linguae  resolu- 
tione aphonia  consociata  esse  solet,  quae,  si  ab  el- 
lectus  gravitate  et  intensitate  ad  causae  vehemen- 
tiam valeat  illatio,  plus  sane  metus  incutiat  opor- 
tet Q,  nam  aphoniam  Galenus 1  2)  docet  mala  non 
tantum  instare,  sed  jam  adesse  significare  et  rem 
jam  ad  extrema  redisse.  In  verminantibus  quidem, 


1 ) lSOchmcr  t.  c.  pag.  2(57. 

")  1’nmlieticoiiun  tcxl.  2;3  cl  21. 

hystericis,  hypochondriacis,  largiter  sudantibus  vel 
mingentibus  aphonia  cum  linguae  resolutione  eve- 
nit, sed  praeteriens  neque  perniciosa;  sin  autem 
cum  lebre  vehementi,  cum  sudoribus  frigidis,  ustio- 
ne interna,  comate,  catalepsia  apparet,  fere  semper 
lethalis  est;  si  prosperrime  res  procedit,  mandu- 
candi et  deglutiendi,  nunquam  vero  loquendi  facul- 
tas recuperatur  *). 

L.  tremula,  impotens  artis  medicae  magistris  in- 
de ab  Hippocrate  maximi  momenti  videbatur.  In 
eo  omnes  consentiunt,  quod  ab  ea  magnam  nervo- 
rum et  sensorii  affectionem  designari  docent.  Pror- 
rheticorum  igitur  auctor  trementem  linguam  insi- 
pientis esse  et  virium  vitae  prostrationem  haud  con- 
temnendam denotare  profitetur;  praeterea  deliris  et 
phrenkicis  eam  propriam  esse,  Hippocrates *  2)  tradit, 
qui  linguam  tremulam  pro  signo  non  constantis  men- 
tis habendam  esse  dicit.  Quibus  omnibus  exitii 
signum  est,  neque  minus,  si  cum  nimia  alvi  solu- 
tione accidit  3).  Sin  cum  narium  rubore  est,  crisin 
salutarem  vel  per  haemorrhagiam  ex  naribus  vel 
per  vomitum  praenuntiat.  Nonnunquam  linguae 
tremor  aut  ab  animi  pavore  aut  ab  aestu  febrili  aut 
ab  incitamentis  externis  fortuitis  aut  a vehemen- 
tibus corporis  motibus,  e.  g.  vomitu,  oritur,  in 
quem  animus  attendatur,  haud  ita  dignus  est.  L. 
tremula  et  convulsa , cum  qua  vox  etiam  tremula, 
stridula,  intercisa  reddita  est,  pessima  est,  quia 
sanguinem  cum  impetu  ad  caput  congeri  cere- 
brumque distendere  et  premere  indicat  ideoque 

fihremtidem,  deliria,  convulsiones,  nervorum  reso- 
utionem,  diaphragmatis  affectionem,  pleurae  inflam- 
mationem praesagit,  ita  ut  praeter  mortem  nihil 
sit  augurandum  4). 


*)  van  Swietcn  ad  apti.  Jioerhavii,  § 1063. 

2)  Praedict.  libr.  I.,  S.  I.  pag.  472. 

3)  Coae,  praed.  T.  I.  §.  3.  pag.  542. 

Boehmer  I.  c.  pag.  266. 

3.  DE  LINGUAE  HABITU. 

L.  nimis  aucta.  Lingua  non  tam  saepe,  (juam 
aliae  eorporis  partes,  voluminis  subit  mutationes. 
Quae  tamen  si  eveniunt,  in  aliis  casibus  maximum, 
iri  aliis  minus,  in  aliis  minimum  portendunt  peri- 
culum; quin  etiam  interdum  contingit,  ut  lingua 
nimis  aucta  ad  salutifera  symptomata  sit  referenda, 
si  suppurationem  decretoriam,  a Grunero  Q sic  dic- 
tam promittit,  id  quod  sperandum  est,  quando  ce- 
tera suppurationis  salutaris  signa  non  desunt  -). 
Non  periculosum,  nisi  alia  signa  metuenda  interve- 
niant, est  volumen  linguae  solito  majus,  quod  in 
infante  modo  edito  jam  adest;  bic  enim  Fieni verba 
valent,  qui:  „quae  sunt  ex  natura,  ait,  pro  malis  non 
sunt  habenda” 1 2  3 *)  et  van  Swieten puellam  noverat, 
cui  lingua  tantopere  aucta  fuit,  ut  extra  os  intra 
mentum  penderet,  integerrimis  tamen  deglutitione, 
loquela  et  gustu.  Neque  plus  imminet  periculi,  si 
linguae  moles  medicaminibus  quibusdam  assurntis 
aucta  est,  e.  g.  hydrargyro,  cujus  effectus  in  linguam 
magis  molesti  sunt,  quam  periculosi.  Carnosis  ex- 
crescentiis  vel  pituitae  accumulationibus  linguam 
tumefieri  non  levioribus  signis  adnumerandum  est, 
cum  processus  reproductivi  degenerationem  in  lin- 
gua apparentem,  aliis  partibus  non  parsituram  esse 
verisimile  sit.  Lingua  tumida,  si  a glossitide  oritur, 
nequaquam  est  securo  animo  conspicienda,  praeci- 
pue vel  angina  vel  aphthis  glossitidi  consociatis,  cum 
'multos  jam,  ut  ait  Prosper  Alpinus  5)  suffocatos  di- 
miserit; praeterea  lingua  tumida  periculosa  est,  si 
in  variolis,  in  insultibus  hystericis,  post  graviores 
ventriculi  et  pulmonum  morbos,  post  linguae  reso- 
lutionem apparet,  cum,  rigida  simul  et  balbutiente 
lingua,  vehementi  sangunis  ad  caput  impetu  cere- 


1)  1.  c.  pag.  487  ct  pag  598. 

2)  Klein,  interp.  clin.  pag.  174. 

3)  Semioticc,  sive  de  signis  medicis  tractatus,  Lugd.  1664. 
pag.  100. 

'*)  Commcnt.  ad  Bocrh.  apii.  55. 

’’)  De  vitae  ct  mortis  praesagiis,  pag>.  319. 

brum  male  allectum  et  spasmos  et  delirium  pro- 
creatum iri  praesagiendum  sit.  Pejoris  etiam  notae 
est  1,  aucta  et  sicca,  quae,  manducantium  more, 
perpetuo  motu  versatur  et  plerumque  ex  ore  ex- 
porrectci  est,  nam  febrem  saevientem,  sitim  imma- 
nem, horrendam,  praecipue  pulmonum,  inflamma- 
tionem indicat.  Omnium  vero  pessima  est  L aucta 
et  nigra , quae  plerumque  in  febribus  putridis  acci- 
dit neque  quidquam  nisi  mortem  instantem  prae- 
nuntiat. 

L . nimis  imminuta  vilius  est  symptoma,  rusi  cum 
aliis  periculosioribus  signis  conjuncta  est.  Si  mol- 
litiem et  flexibilitatem  retinet,  nihil  nisi  nutritionem 
corporis  diminutam  nuntiat.  Rigida  vero  et  contracta 
febris  vehementiam,  aestum  internum  neque  raro 
spasmum  toriicum  manifestat.  Maxime  est  metuenda 
lingua,  quae,  paullo  ante  tumida,  subito  decrescit  et 
infra  volumen  solitum  recedit  j)  quoniam  spasmi 
repente  invadentis  est  signum. 

L . mollis  simulque  humida  sanitatis  integrae  esse 
solet,  quare  laetam  spem  praebet,  si  iri  morbis  acu- 
tis justo  criseos  tempore  et  ceteris  signis  criticis  co- 
mitantibus apparet,  nam  transpirationem  salutarem, 
aestum  mediocrem,  inflammationem  nullam  aut 
longe  minimam  subesse  docet  '■*),  praesertim  si  sor- 
des, linguam  antea  obtegentes,  defluere  coeperunt. 
Neque  minus  in  morbis  chronicis  salutaris  significa- 
tio tali  linguae  tribuenda  est.  Hippocrates  3)  in  hy- 
drope eam  pro  fausto  omine  accipit.  Sin  autem, 
non  oportuno  tempore,  signis  criseos  principibus, 
sudore  et  urina,  indole  critica  non  praeditis,  lingua 
mollescit  et  humectatur,  si  utique  nausea,  alvi  re- 
solutio, sudores  frigidi  coincidunt,  in  infaustis  ma- 
gis, quam  in  prosperis  signis  collocanda  est  e i Hip- 
pocrates 4)  vomitum  nigrum  ex  ea  exspectat  et  Pe- 


1 ) Coae,  praed.  §.  3. 

2.)  Gnivcr  1.  c»  pag.  599.;  v.  Swicten  1.  c.  §.  739.;  Sctuuir- 
schmidl,  Semiotik,  hernusg.  v.  A icolui.  S.  IN  t. 

3)  Praedici.  IU  11.  pag.  542. 

( Coae,  praed.  §.  2*.  pag  542. 


27  - 


zold  >)  plenariae  toni  fibrarum  extinctionis  et  gan- 
gracnescentis  putridaeque  diatheseos  suspicionem 
habet. 

L,  dura,  quae  simul  sicca  esse  solet,  humores, 
quo  minus  ad  linguam  affluant  in  eamque  secer- 
nantur, impediri  patefacit.  Inflammationes  internae 
per  talem  linguam  denudantur,  inprimis  si  urina 
simul  ignea  et  sitis  insatiabilis  est.  Febres  nervo- 
sas, febres  exanthematicas,  dysenteriam,  si  nondum 
luculenter  agnosci  possunt,  talis  lingua,  quae  pura 
etiam  et  rubra  est,  extra  dubitationem  ponit.  Fe- 
brium ardentium  et  phrenitidis  familiarem  comitem 
Gruner * *  3)  talem  linguam  vocat.  TJbi  lingua  adeo 
sicca  est,  ut  adusta  vocari  possit,  neque  tamen  ae- 
groti de  siti  queruntur,  typhomania  adest  et  maxi- 
mum periculum  imminet,  quemadmodum  in  om- 
fiibus  casibus,  in  quibus  symptomata  non  inter  se 
consentiunt  3). 

L.  sicca,  adusta , crusta  subnigra  obtecta4)  mor- 
bum gravem,  eventum  funestum,  gangraenam  inci- 
pientem indicat5).  Sin  inflammatione  lingua  sicca, 
frigida  est,  perniciem  ominatur;  sin  calida  et  aspera, 
in  principio  periculum  vitae  magnum,  in  statu 
minus  6 * 8). 

L.  praesicca  ')  in  febre  ardente  et  angina  in- 
flammationem externam  et  suffocationem  propin- 
quam denunoiat.  Tabidorum  propriam  linguam  ta- 
lem esse  Hoffmann  iS)  docet. 

L.  aspera , scabra.  Linguae  asperitudo  altior  ejus 


*)  Dc  prognosi  in  febribus  acutis,  specimen  semio licum pag.  13  t. 

I.  c.  pag.  600. 

3)  Coae,  prned.  §.  2.  pag.  542.,  Hippocrates , Epid.  I.  Sect.3. 
ct  Epid.  HI.  Sect.  1.;  Avivenna.  Libe.  4.  cap.  38.;  Prosper 
Alpinus.  1.  c.  pag.  344.;  Rega.  Metliodus  medendi  pars  II. 
cap.  5. 

4)  Licntand.  Precis.  T.  I.,  Sect.  1.,  Hoffmann,  Ratio  me- 
dendi T.  4.  Sect.  1.  cap.  II.,  §.  5. 

5)  t'.  Swieten , Commenl.  ad  Boerli.  apti.  §.  901. 

fc)  Gruner  1.  c.  pag  601.  Hipp.  Epid.  III.  Sect.  1. 

) Hipp.  Epid.  III.  Sect.  3. 

8)  Hoffmann  L.  c.  T.  4.  cap.  1 

siccitatis  gradus  est,  qui  tum  oritur,  cum  Jinguae 
papillae  eriguntur  et  rigescunt,  quo  fit,  ut  intervalla 
magis  subsidant.  Ista  asperitudo  vehementes  spas- 
mos adesse  aperit,  quibus  papillarum  vasa  constrin- 
gantur >).  Talis  lingua  igitur  non  tantum  criseos 
spem  tollit,  sed  vehementissimas  nervorum  allectio- 
nes, convulsiones,  deliria  ominatur.  In  febribus  in- 
flammatoriis et  nervosis  lingua  haud  raro  scaberrima 
est,  in  pneumonia  notha,  qua,  ubi  febres  catarrha- 
les  epidemicae  sunt,  senes  corripi  et  confici  solent  ■i 2 3), 
quia  excretiones  criticae  propter  spasmum,  qui,  ut 
supra  demonstratum  est,  linguam  asperam  reddit, 
evenire  nequeunt.  Pessimi  ominis  est  lingua,  subito 
aspera,  livida  et  scissa  evadens,  quae  paullo  ante 
mollis  et  humida  et  coloris  subsistentis  3)  appare- 
bat. Linguae  asperae  species  hae  sunt: 

L.  inaequalis  plerumque  evadit  a partiali  squa- 
loris accumulatione,  quae  haud  scio  an  a partiali 
vasorum  excernentium  actione  efficiatur. 

L . dimidiata  s.  bisulca  haud  ita  raro  inflamma- 
tionum aut  lebrium  dijudicationis  aut.  saltem  remis- 
sionis brevi  ingressurae  spem  nobis  injicit,  attamen 
ne  illa  spe  secure  Iretus  sis  moneo,  cum  ipse  Hippo- 
crates mucum  album  et  crassum,  media  vel  extrema 
lingua  obductum,  ad  eventum  certe  haud  infelicem 
sperandum  adeo  necessarium  dicat,  ut,  quo  cras- 
sior ille  mucus,  eo  propinquior  dijudicatio  sit.  Nam 
„et  si  linguae,  ait4),  bifurcum  velut  saliva  alba  ob- 
ducitur, sique  in  summa  lingua  hoc  etiam  contige- 
rit, minus  tamen;  siquidem  parva  haec  exstiterit, 
ad  tertium  diem  morbi  remissio  exspectanda  est; 
si  vero  aliquanto  crassior,  in  crastinum,  si  autem 
adhuc  crassior,  eodem  ipso  die.”  Talem  linguam 
inflammationis  dijudicationem  nuntiare  e.  Saneten  eo 
elucidare  conatur,  quod  linguae  crustam,  inflamma- 


’)  Sprengel  1.  c.  S.  159. 

2)  Sprengel  I.  c. 

3)  Coae,  praed.  §.  2.;  Gruner  1.  c.  pog.  600.;  Sprengel  J.  c. 
S.  159. 

*)  De  dieb.  jud.  §.  2.,  vertente  Focsio. 


toria  siccitate  effectam,  paullatim  solvi  et  ablui 
elocet. 

L.  bullans  et  vesiculis  obsessa , pustulosa,  linguae, 
cauterio  actuali  affectae,  speciem  praebens,  primum 
degenerationem  indicat  salivae,  quippe  quae  non 
amplius  blandum  linguae  tegumentum  sit  eamque 
ab  ori  ingestorum  acrimonia  defendat,  sed  ipsa  eam 
corrodat;  deinde  salivae  aliorumque  humorum  in 
linguam  secernendorum  canales  interclusos  denotat. 
Quibus  vero  linguae  bullantis  causis  semper  pulmo- 
num aut  canalis  intestinorum  morbus  subest;  hali- 
tus nimirum,  vapores  et  exspirationes,  ex  illis  orga- 
nis assurgentes,  corrosivam  edunt  qualitatem  ; quare, 
lingua  bullosa  occurrente,  illorum  organorum  sem- 
per rationem  haberi  necesse  est.  In  morbis  acutis 
difficilem  morbi  dijudicationem,  die  decimo  quarto 
demum  per  sanguinis  sputa  praenuntiare  dicitur; 
interdum  autem,  praesertim  si  una  livet  et  alia  mala 
signa  adsunt,  mortem  proximam. 

L.  fissa , rimosa,  ex  cujus  rimis  nonnunquam 
sanguis  aut  humores  rodentes  emanant.  Nonne  ta- 
lis li  ngua  maximum  nobis  injicere  debet  timorem, 
quoniam  periculum  est,  ne  ista  linguae  tensio,  quae 
eam  findere  potuit,  in  totum  vasorum  systema  etiam 
transgressa,  omnes  secretiones  retineat  vel  prorsus 
tollat?  Ex  immodica  autem  tensione  istas  fissuras 
enasci,  jam  eo  comprobatur,  quod  in  morbis  acu- 
tis inprimis  apparet,  in  quibus  nimia  organorum 
secretoriorum  contentio  functiones  eorum  turbat  et 
humores  corrumpit,  unde,  ineunte  febre  putrida, 
lingua  fissa  apparet;  in  variolis  etiam  et  in  dysen- 
teria funestum  symptoma  est,  si  lingua  fissa  una 
cum  spasmis  aut  sopore  adest. 

L.  villosa  existere  solet,  si  substantiae  excreto- 
riae, in  linguam  ejectae,  intervalla  solummodo,  quae 
papillas  disjungunt,  illas  ipsas  papillas  vero  non  ob- 
tegunt. Modicam  igitur  secretionem  talis  lingua 
designat,  quia  substantiae  secretae  non  nisi  secre- 
tionis loco  se  ostendunt,  nam  linguae  vasa  secre- 
toria inprimis  inter  papillas  resident.  Sani  cetero- 
quin  homines,  ventriculo  nimis  impleto  aut  victu 
irregulari,  talem  linguam  ostendunt  et  tum  fere  sem- 
per urina  turbida,  mucosa  excernitur,  quare  Spren - 

gei  *)  apte  Hippocratis  dictum  affert:  „ lingua  urinae 
naturam  significat.”  Frequentius  videlicet  villosa 
est  lingua  hominum  invalidorum,  partium  abdomi- 
nalium asthenia  et  obstipationibus  mucosis  laboran- 
tium, arthriticorum  igitur  extra  paroxysmos,  arthri- 
tide atonica,  infantum,  febre  gastrica,  helminthiasi, 
scrophulosi  aegrotantium , hypochondriacorum  et 
haemorrhoidariorum.  Haud  raro  lingua  villosa  ha- 
bitualis est,  quamquam  obstipationes  mucosae  in 
partibus  abdominialibus  non  adsunt  et  tum  eximiam 
organorum  secretoriorum  laxitatem  commonstrat. 
Quae  lingua  autem,  si  in  morbo  quodam  accidit, 
pertinacem  ejus  diuturnitatem  aut  morbum  secun- 
darium vaticinatur,  e.  g.  in  febribus  intermittenti- 
bus placentas  lebriles,  hydropem.  L.  villosa  in  mor- 
borum inflammatoriorum  stadio  incrementi  obve- 
niens, abnormem  inflammationis  decursum  et  man- 
cam ejus  dijudicationem  enunciat,  quia  in  illo  sta- 
dio lingua  pura,  arida  esse  solet.  Pleuritis  ideo  vel 
pleuropneumonia,  lingua  villosa  eas  comitante,  aut 
chronicae  evadunt  aut  in  hydrotlioracem  abeunt. 

L.  pilosa,  qualis  observandae  occasionem  Porta/  -) 
habuit,  qui  eam  cachexiae  scorbuticae  effectum  exi- 
stimabat, quoniam  pili  rigidi,  quinque  lineas  longi, 
saepius  frustra  decisi,  antiscorbuticis  demum  reme- 
diis adhibitis,  non  rursus  provenerunt. 

L.  ulcerata.  Quae  ulcera  in  lingua  cernuntur, 
ea,  nisi  potentiis,  vel  mechanicis  vel  chemicis  in 
linguam  efficientibus  effecta  aut,  ut  puta  aphthae, 
ab  humorum  digerentium  corruptione  procreata 
sunt,  plerumque  a cachexia  universum  organismum 
corripiente,  enascuntur,  e.  c.  ulcera  carcinomatosa. 


<)  1.  c.  S.  164. 

2)  Cours  cPanatomie  mfdicalc,  Paris  1814.  T.  IV,  S.  507. 

VITAE  CURRICULUM. 


Ego  IIenricus  Fridericus  Muennich  anno  MDCCCYI 
die  Martii  XXVI,  patre  Henrico  Muennich,  matre  e 
gente  WALTHERIANA,  utrisque  milii,  pro  dolor,  morte 
jam  ereptis,  Oscaniae  natus,  atque  evangelicae  confes- 
sioni addictus  sum. 

Artibus  litterisque,  quas  tractare  solent  pueri,  scho- 
lis partiin  publicis,  partim  privatis  imbutus  sum.  Tum 
Philosophiae  doctore  LehneRt  Halberstadiensi  scientia- 
rum, quae  ad  studia  medica  opus  sunt,  praeceptore 
usus  sum. 

Mense  Aprili  MDCCCXXVI  Berolinum  me  contuli, 
ubi  a Hectore  Magnifico  lllustr*  BoECK.li  in  civium  aca- 
demicorum  numerum  receptus  et  ab  lllustr.  LiNK,  t.  t. 
facultatis  medicae  Decano,  medicinae  studiosis  adscrip- 
tus  sum.  Ex  quo  tempore  his  Illustrissimorum  viro- 
rum praelectionibus  interfui: 

lllustr.  Ritter  de  logice,  lllustr.  Turte  de  phy- 
sice, chemia  et  pharmacia,  lllustr.  YVeiss  de  mineralo- 
gia,  lllustr.  LICIITENSTEIN  de  zoologia,  lllustr.  Hayne 
de  botanice,  lllustr.  Link  de  historia  naturali  atque 
pharmacologia.  Omnia,  quae  ad  anatorniam,  tam  theo- 
reticam,  quam  practicam  pertinent,  lllustr.  KNAPE  et 
lllustr.  JlUDOLPlll  me  docuerunt.  Physiologiam  lllustr. 
Rudolphi,  pathologiam  generalem  lllustr.  Eck  et  patho- 
logiam  specialem  lllustr.  Decker  mihi  tradidere.  En- 
cyclopaediam  medicam,  artem  formulas  rite  concinnandi 
ct  medicinam  forensem  ab  lllustr.  Casper  accepi.  Ex 
praelectionibus  lllustr.  Bartels  pathologiam  et  thera- 
piam specialem,  lllustr.  Fr.  IIufeland  therapiam  gene- 
ralem et  specialem  hausi.  lllustr.  IIorn  de  morbis  men- 
tis; lllustr.  Osann  de  auxilio  in  subitaneis  vitae  pcricu- 

lis  ferendo ; lllustr.  Bartels  de  Hippocratis  apborismis; 
lllustr.  WAGNER  de  medicina  forensi  disserentes  audivi. 
Ad  materiam  medicam  lllustr.  Osann,  ad  omnes  chirur- 
giae disciplinas  lllustr.  Kluge,  lllustr.  Bust,  perinde 
lllustr.  Juengken,  ad  artem  obstetriciam  lllustr.  DE  Sie- 
BOLD  me  instituerunt.  Tum  instituta  clinica  lllustr. 
c.  W.  Hufelatsd,  lllustr.  Bartels  atque  lllustr.  de 
Graefe,  lllustr.  Rust,  lllustr.  Kluge  frequentavi. 

Ilis  igitur  viris  Illustrissimis,  si  quid  est  in  me 
doctrinae,  hanc  praesertim  debere  gratissima  mente  con- 
fiteor summamque  in  aeternum  recolere  gratiam  intimo 

laetor  laetaborque  animo. 

Jam  tentaminibus,  tam  philosophico  quam  medico 
et  examine  rigoroso  coram  gratioso  Medicorum  ordine 
rite  sustentatis,  spero,  fore  ut,  dissertatione  et  thesibus 
defensis,  summi  in  medicina  et  chirurgia  honores  in  me 
conferantur. 


THESES  DEFENDENDAE. 

I. 


Epithelium  internae  non  solum  oesophagi , sed  ventriculi 
^ etiam  et  intestinorum  planitiei  indutum  est. 

II. 

Acrimoniae  sanguinis  morbosae  sunt  statuendae. 

III. 

I 

Nullus  morbus  est  hereditarius. 

IV. 

Inflammatio  non  adest,  nisi  functio  organi  affecti  laesa  est. 


